Enne koosolekul otsustatu tutvustamise juurde asumist aga pööraks tähelepanu meil ametlikult kasutusel olevale lindude süsteemile. 2004. aasta veebruaris otsustas HK kasutusele võtta sama lindude süsteemi, mis on kinnituse saanud Euroopa  Harulduskomisjonide Liidu (AERC) poolt. Uuest süsteemist võib lugeda Hirundo 2004. aasta sügisnumbrist (Vilju Lilleleht - Lindude süsteem uueneb - Hirundo 17: 112-119 (2004)). Uue süsteemi järgi on muudetud mitmete liikide ladinakeelseid nimesid (isegi on teise perekonda tõstetud) ja kõige olulisem on vast see, et liiginimestik algab meil nüüd haneliste ja kanalistega. Ilmselt on vanad harjumused nii sügavalt juurdunud, et paljud linnuhuvilised kasutavad veel endiselt vana süsteemi. Ka Hirundos ja viimases Loodusvaatlustes  on liiginimekirjades kahjuks endiselt vana süsteem kasutusel. Eesti läks uuele süsteemile üle ühe viimase riigina Euroopas ja nüüd oleks tõesti viimane aeg ka igapäevases tegevuses see kasutusele võtta. EOÜ veebilehel on Eesti lindude nimekiri uuendatud kujul üleval juba 3 aastat (ka samas olev allalaetav tabelvariant on uus). Paluks siis uut süsteemi julgelt kasutada.